**Forslag til:**

**Inatsisartutlov om turistvirksomhed, om zoneinddeling m.v. for erhvervsmæssig virksomhed og begrænsning i adgang til visse områder**

**Kapitel 1**

*Anvendelsesområde og definitioner*

**§ 1.** Inatsisartutloven finder anvendelse på turistvirksomhed.

*Stk. 2.* Inatsisartutloven finder endvidere anvendelse på færden og ophold i udvalgte områder samt erhvervsmæssig virksomhed inden for disse.

*Stk. 3.*  Inatsisartutloven finder ikke anvendelse på aktiviteter omfattet af koncessioner i medfør af inatsisartutlov om koncession til turistvirksomhed i udvalgte områder.

*Stk. 4.* Naalakkersuisut kan fastsætte nærmere bestemmelser om specifikke brancher, der er undtaget fra denne inatsisartutlov.

**§ 2.** Ved turistvirksomhed forstås i denne inatsisartutlov den samlede økonomiske aktivitet og drift, der har til formål at tilbyde tjenesteydelser i form af oplevelser i Grønland fortrinsvist til turister, med et kommercielt formål, og som udbydes som:

1) dagsture uden overnatning, og

2) ture af flere dages varighed.

*Stk. 2.* Ved en turistaktør forstås i denne inatsisartutlov en fysisk eller juridisk person, som har fået udstedt en licens efter denne inatsisartutlovs § 3, stk. 2.

*Stk. 3*. Ved en turist forstås i denne inatsisartutlov en person, der rejser til et sted uden for personens normale opholdssted eller bopæl, og hvor hele eller dele af rejsen sker med fornøjelse, rekreation eller ferie for øje, og som erhverver tjenesteydelser i den anledning.

**Kapitel 2**

*Licens til turistvirksomhed*

**§ 3.** Naalakkersuisut træffer afgørelse om udstedelse af licens til en fysisk eller juridisk person, der søger om tilladelse til at drive turistvirksomhed.

*Stk. 2.* Det er en betingelse for at udøve turistvirksomhed, at den fysiske eller juridiske person har ansøgt om og har fået udstedt en licens af Naalakkersuisut, jf. stk. 1. En licens udstedes som udgangspunkt tidsubegrænset.

*Stk. 3.*  Det er en forudsætning for at modtage en licens, at en ansøger opfylder de betingelser, der følger af denne inatsisartutlovs §§ 8-11 for at kunne modtage en licens. Ansøgeren skal i hele licensperioden opfylde disse betingelser.

*Stk. 4.* En licens kan overdrages med forudgående skriftlig tilladelse fra Naalakkersuisut.

Naalakkersuisut kan offentliggøre, hvilke aktører der har gyldig licens samt varigheden af denne licens på en online platform.

Fysiske eller juridiske personer, der udfører personbefordring til eller fra, samt i Grønland, uden at der i forbindelse hermed udføres turistvirksomhed, er undtaget fra kravet om licens.

Kaffemik, trommedans, maskedansk og anden tilsvarende kunstnerisk aktivitet af kulturel karakter er undtaget fra kravet om licens.

Fysiske og juridiske personer, der har en indkomst fra turistvirksomhed på under 50.000 kr. årligt, er undtaget fra kravet om licens.

**§ 4.** Naalakkersuisut kan i særlige tilfælde dispensere fra kravene i denne inatsisartutlovs §§ 8-11, og bestemmelser fastsat i medfør af denne inatsisartutlov.

**§ 5.** Ansøgere om licens til udøvelse af turistvirksomhed og turistaktører skal meddele alle oplysninger, som er nødvendige til myndighedsbehandling af aktiviteter omfattet af inatsisartutloven og licenser samt ved tilsyn heraf.

*Stk. 2*. Naalakkersuisut kan med henblik på statistikformål dele oplysningerne, jf. stk. 1, med offentlige myndigheder og selvstyrejede selskaber.

*Stk. 3.* Naalakkersuisut kan med henblik på delegation af varetagelse af licensordningen dele oplysningerne, jf. 1, med den offentlige myndighed eller det selvstyreejede selskab, som har fået overdraget Naalakkersuisuts forpligtelser og beføjelser i medfør af § 7, stk. 1.

**§ 6.** Naalakkersuisut kan fastsætte nærmere regler om kravene til og procedurerne for udstedelse af licens til at udøve turistvirksomhed i Grønland, herunder krav om rapporteringspligt for turistaktører og om meddelelse af oplysninger i øvrigt.

**§ 7.** Naalakkersuisut kan overdrage sine forpligtelser i forbindelse med og beføjelserne til udstedelse af licens efter § 3, tilsyn efter § 13, meddelelse af påbud efter § 14, stk. 1-2, samt tilbagekaldelse af licens og bekendtgørelse af tilbagekaldelsen efter § 14, stk. 3-4, efter denne inatsisartutlov til en offentlig myndighed eller et selvstyreejet selskab.

*Stk. 2.* Den offentlige myndighed eller det selvstyrejede selskab, som får overdraget forpligtelser og beføjelser i medfør af stk. 1, vil i relation til disse forpligtelser og beføjelser være omfattet af forpligtelserne i landstingslov om sagsbehandling i den offentlige forvaltning samt af almindelige forvaltningsretlige principper.

*Stk. 3.* Naalakkersuisut kan fastsætte nærmere regler om tilsyn samt om klageadgang i det tilfælde, at forpligtelserne og beføjelserne overdrages til en offentlig myndighed eller et selvstyreejet selskab.

**Kapitel 3**

*Rettighedshavere*

**§ 8.** Licens til udøvelse af turistvirksomhed kan kun meddeles til en person, der opfylder følgende krav:

1) Personen har folkeregisteradresse i Grønland.

2) Personen er fuldt skattepligtig til Grønland.

3) Personen har fuld rådighed over sin formue og er herunder ikke i betalingsstandsning eller under konkurs.

**§ 9.** Licens til udøvelse af turistvirksomhed kan kun meddeles til et selskab, der opfylder følgende krav:

1) Selskabet er et kapitalselskab eller et personselskab, med hjemsted i Grønland.

2) Mere end halvdelen af kapitalselskabets kapital ejes direkte eller indirekte af enkeltpersoner, som har folkeregisteradresse i Grønland og er fuldt skattepligtig til Grønland. Enkeltpersonerne må ikke være under konkurs, insolvens- eller likvidationsbehandling.

3) Mere end halvdelen af deltagerne i et personselskab skal ligeledes være personer, der har folkeregisteradresse i Grønland og er fuldt skattepligtig til Grønland. Deltagerne må ikke være under konkurs, insolvens- eller likvidationsbehandling. Mere end halvdelen af et personselskabs deltagere skal været personer eller ejet af personer, der har folkeregisteradresse i Grønland og er fuldt skattepligtig til Grønland. Enkeltpersonerne må ikke være under konkurs, insolvens- eller likvidationsbehandling.

4) Kapitalselskabet har fuld rådighed over sin formue. Selskabet må ikke være under konkurs, insolvens- eller likvidationsbehandling.

5) Kapitalselskabets ejere, der direkte eller indirekte ejer mere end halvdelen af stemmerettighederne i selskabet, har folkeregisteradresse i Grønland og er fuldt skattepligtige i Grønland.

**Kapitel 4**

*Sikkerhedsplaner*

**§ 10.** Det er en forudsætning for at få udstedt en licens til turistvirksomhed, at ansøgeren har udfyldt en skriftlig sikkerhedsplan for de forskellige typer af aktiviteter, der påtænkes udbudt, og som er rettet mod turister. Forudsætningen gælder, uanset om pågældende ansøger sælger ydelsen af aktiviteten direkte til en turist eller gennem en tredjepart.

*Stk. 2.* Sikkerhedsplanen skal til enhver tid være tilgængelig skriftligt på grønlandsk og engelsk.

*Stk. 3.*  En sikkerhedsplan skal være sammensat af en risikovurdering og beredskabsplan. Enhver, der tilbyder organiserede aktiviteter inden for grønlandsk territorium, er ansvarlig for at opdatere sikkerhedsplanen, hvis det er nødvendigt.

*Stk. 4.* Risikovurderingen skal være målrettet mod deltagerne og omfatte en vurdering af de potentielle risici forbundet med en bestemt aktivitet, og risikovurderingen skal være egnet til at bibringe deltagerne en klar og omfattende information om de vigtigste risikofaktorer. Ved tilrettelæggelse af en aktivitet skal risikovurderingen lægges til grund for udvælgelse af medarbejdere, herunder rejseledere, for tidspunktet for turen, for vurdering af ydre forhold, for valg af udstyr m.v.

*Stk. 5.*  Beredskabsplanen skal være baseret på risikovurderingen af aktiviteten og skal indeholde:

1) en beskrivelse af foranstaltninger, der skal træffes i tilfælde af overhængende fare eller ulykke,   
2) oplysninger om krav til viden, erfaring og færdigheder hos de ansatte, der er involveret i aktiviteten, og

3) hvordan ansøgerens ansatte reagerer på fare, herunder med hensyn til kommunikation.

*6.* Stk. 1-5 gælder ikke i de tilfælde, hvor der eksisterer anden lovgivning eller fast praksis, der regulerer krav til sikkerheden forbundet med udførelsen af den pågældende aktivitet, og som ansøgeren er forpligtet til at overholde.

*7.* Ansøgeren om licens kan undtages fra kravet om en sikkerhedsplan, jf. 1-5, ved forudgående/samtidig anmodning om dispensation, hvis Naalakkersuisut vurderer, at der ikke er nogen sikkerhedsrisiko forbundet med den aktivitet, ansøgeren ønsker at udbyde.

**Kapitel 5**

*Forsikringsdækning og anden sikkerhedsstillelse*

**§ 11.** Turistaktørers turistvirksomhed omfattet af denne inatsisartutlov skal være dækket af en erhvervsansvarsforsikring eller anden sikkerhedsstillelse.

1 gælder ikke i de tilfælde, hvor der ikke eksisterer en erhvervsansvarsforsikring, der dækker over den pågældende turistvirksomhed, eller hvor anden sikkerhedsstillelse ikke er mulig.

*Stk. 3.* Naalakkersuisut kan fastsætte nærmere regler om krav til forsikringsdækning og sikkerhedsstillelse efter stk. 1.

**Kapitel 7**

*Gebyrer*

**§ 12.** Naalakkersuisut kan opkræve betaling fra ansøgere om licens til udøvelse om udøvelse af turistvirksomhed og turistaktører, udøvere af erhvervsmæssig virksomhed samt andre subjekter for de udgifter, der er forbundet med sagsbehandling, anden myndighedsbehandling, herunder for behandlinger af anmodninger om aktindsigt efter sagsbehandlingsloven, efter inatsisartutloven og regler udstedt i medfør af denne inatsisartutlov.

*Stk. 2.* Betalingen kan opkræves som gebyrer.

*Stk. 3.* Naalakkersuisut kan fastsætte nærmere regler om gebyrbetaling efter stk. 1.

**Kapitel 8**

*Tilsyn, påbud og tilbagekaldelse af licens til turistvirksomhed*

**§ 13.** Naalakkersuisut fører tilsyn med turistaktørers overholdelse af inatsisartutloven og regler fastsat i medfør af denne inatsisartutlov.

**§ 14.** Naalakkersuisut kan meddele turistaktører påbud om overholdelse af inatsisartutloven og regler fastsat i medfør af denne inatsisartutlov.

*Stk. 2.* Naalakkersuisut kan påbyde turistaktører at udlevere de oplysninger, som er nødvendige for udførelsen af opgaver efter inatsisartutloven og regler fastsat i medfør af denne inatsisartutlov.

*Stk. 3.* Naalakkersuisut kan tilbagekalde en licens udstedt i henhold til denne inatsisartutlov, hvis turistaktøren undlader at efterkomme et påbud efter inatsisartutloven.

*Stk. 4.* Naalakkersuisut kan bekendtgøre tilbagekaldelsen, jf. stk. 3, offentligt.

**Kapitel 9**

*Zoneinddeling m.v. for erhvervsmæssig virksomhed og begrænsning i adgangen til visse områder*

**§ 15.** Naalakkersuisut kan fastsætte nærmere regler om begrænsningen i adgangen til visse områder, og om at erhvervsmæssig virksomhed kun kan finde sted i nærmere bestemte områder, i nærmere fastlagte perioder eller under overholdelse af særlige vilkår.

*Stk. 2.* Regler fastsat i medfør af stk. 1, må ikke være i strid med kommunalplan-, landsplanlovgivning eller anden lovgivning, der fastlægger regler om begrænsningen i adgangen til visse områder, eller om at erhvervsmæssig virksomhed kun kan finde sted i nærmere bestemte områder, i nærmere fastlagte perioder eller under overholdelse af særlige vilkår.

**Kapitel 10**

*Sanktioner*

**§ 16.** Bøde kan idømmes den, der forsætligt eller groft uagtsomt:  
1) Udøver turistvirksomhed uden licens efter § 3, stk. 2.

2) Overtræder vilkår for licensen meddelt efter inatsisartutloven eller regler fastsat i medfør af denne inatsisartutlov.

3) Afgiver urigtige eller vildledende oplysninger eller fortier oplysninger, som en myndighed har krav på efter § 5, stk. 1.

4) Undlader at efterkomme påbud meddelt efter § 14, stk. 1-2.

*Stk. 2*. Hvor inatsisartutloven eller forskrifter udstedt i medfør af denne inatsisartutlov hjemler fastsættelse af bøde, kan bøden pålægges en juridisk person efter reglerne i Kriminallov for Grønland.

*Stk. 3*. For forskrifter udstedt i medfør af § 6, § 11, stk. 3 og § 15, kan der fastsættes foranstaltninger i form af bøde efter reglerne i Kriminallov for Grønland.

*Stk. 4*. Ved overtrædelse af inatsisartutloven eller regler fastsat i medfør af loven kan der ske konfiskation efter reglerne i Kriminallov for Grønland. Konfiskation sker til fordel for landskassen.

*Stk. 5*. Bøder, der idømmes i medfør af denne inatsisartutlov eller regler fastsat i medfør af denne inatsisartutlov, tilfalder landskassen.

**Kapitel 11**

*Domstolsprøvelse*

**§ 17.** En afgørelse om forhold omfattet af inatsisartutloven kan indbringes for domstolene inden for en frist på 6 måneder, efter afgørelsen er meddelt parten.

*Stk. 2.* Sager omfattet af inatsisartutloven anlægges ved Retten i Grønland som 1. instans.

*Stk. 3.* Indbringelse for domstolene af en afgørelse har ikke opsættende virkning, medmindre Naalakkersuisut bestemmer andet.

**Kapitel 12**

*Ikrafttrædelses- og overgangsbestemmelser*

**§ 18.** Inatsisartutloven træder i kraft den 1. januar 2025.

*Stk. 2.* Inatsisartutloven finder til og med 1. januar 2027 ikke anvendelse på turistvirksomhed, der lovligt udøves på tidspunktet for inatsisartutlovens ikrafttræden.

*Grønlands Selvstyre, den xx. xxx 2024*

Formand for Naalakkersuisut